b'\n_START_ARTICLE_\nKnji\xc5\xbenica Medvode\n_START_PARAGRAPH_\nKnji\xc5\xbenica Medvode je osrednja ob\xc4\x8dinska knji\xc5\xbenica s sede\xc5\xbeem na Cesti komandanta Staneta 10 v Medvodah.\n_START_SECTION_\nZgodovina knji\xc5\xbenice in gradnja dana\xc5\xa1nje stavbe\n_START_PARAGRAPH_\nKnji\xc5\xbenico Medvode je leta 1945 ustanovilo Dru\xc5\xbebeno prosvetno dru\xc5\xa1tvo Svoboda (DPD Svoboda). 1. decembra 1959 je bila knji\xc5\xbenica priklju\xc4\x8dena Delavski univerzi. Leta 1968 je bila vklju\xc4\x8dena v Knji\xc5\xbenico \xc5\xa0i\xc5\xa1ka, ta pa je bila leta 2008 vklju\xc4\x8dena v Mestno knji\xc5\xbenico Ljubljana. Knji\xc5\xbenica Medvode se je osamosvojila 1. aprila 2009, ko je postala samostojni zavod._NEWLINE_Knji\xc5\xbenica se je od ustanovitve ve\xc4\x8dkrat selila in domovala v razli\xc4\x8dnih stavbah v Medvodah. V sedemdesetih letih prej\xc5\xa1njega stoletja so prostori Knji\xc5\xbenice Medvode postali premajhni. Na 42 m2 so skladi\xc5\xa1\xc4\x8dili ve\xc4\x8d kot 18.000 knji\xc5\xbenih enot, knji\xc5\xbenica pa je bila namenjena ve\xc4\x8d kot 14.000 prebivalcem. Kljub \xc5\xa1tevilnim na\xc4\x8drtom za prizidke k stavbi banke, poslopju po\xc5\xa1te, poslovnemu centru Loka, kulturnemu domu\xe2\x80\xa6, se za nobeno od teh improviziranih re\xc5\xa1itev niso odlo\xc4\x8dili, saj knji\xc5\xbenica na tak na\xc4\x8din ne bi mogla kvalitetno delovati._NEWLINE_Marca 1991 so zidavo poslopja, v katerem bi se nahajala Knji\xc5\xbenica Medvode, sprejeli v program razvojnih nalog Ob\xc4\x8dine Ljubljana \xc5\xa0i\xc5\xa1ka in mesta Ljubljana za plansko obdobje 1991-1995. Prostor za novo stavbo je bil dolo\xc4\x8den na tedaj zapu\xc5\xa1\xc4\x8denem soto\xc4\x8dju Sore in Save. Izvedene so bile geomehani\xc4\x8dne in geofizikalne raziskave tal ter pripravljena dokumentacija za gradnjo. Priprave na gradnjo je vodilo podjetje ARHE pod vodstvom dipl. in\xc5\xbe. arh. Igorja Skulja, gradbeni odbor pa so sestavljali: dr. Ivan Vivod (predsednik odbora), dipl. in\xc5\xbe. Edo Bertoncelj, Silva \xc4\x8crnugelj, Janez Iskra, dipl. in\xc5\xbe. Igor Jereb, dipl. in\xc5\xbe. Breda Merhar, dipl. in\xc5\xbe. Marina Leki\xc4\x8d in dipl. in\xc5\xbe. arh. Igor Skulj. Ker je obmo\xc4\x8dje, kjer stoji knji\xc5\xbenica stati\xc4\x8dno problemati\xc4\x8dno in poplavno ogro\xc5\xbeeno, stavba stoji na 92 betonsko\xe2\x80\x93\xc5\xbeeleznih pilotih. Stavbo so gradili od maja 1991 do novembra 1992. Poleg gradnje so uredili tudi okolico. Otvoritev nove knji\xc5\xbenice je bila 24. junija 1993.\n_START_SECTION_\nOdcepitev od Knji\xc5\xbenice \xc5\xa0i\xc5\xa1ka\n_START_PARAGRAPH_\nOb\xc4\x8dina Medvode je 14. oktobra 2008 sprejela Odlok o ustanovitvi javnega zavoda Knji\xc5\xbenica Medvode. Odlok je pomenil pravno podlago za odcepitev od Knji\xc5\xbenice \xc5\xa0i\xc5\xa1ka. Knji\xc5\xbenica Medvode je pri\xc4\x8dela delovati kot samostojna knji\xc5\xbenica. V za\xc4\x8detku aprila 2009 je za\xc4\x8dela prevzemati naloge, ki jih je do tedaj opravljala Knji\xc5\xbenica \xc5\xa0i\xc5\xa1ka oziroma Mestna knji\xc5\xbenica Ljubljana.\n_START_SECTION_\nDelovanje knji\xc5\xbenice\n_START_PARAGRAPH_\nOd selitve knji\xc5\xbenice do danes se je mo\xc4\x8dno pove\xc4\x8dal obisk knji\xc5\xbenice. Leta 1992 je bilo v Knji\xc5\xbenico Medvode v\xc4\x8dlanjenih 2.083 \xc4\x8dlanov, leta 2009 ob osamosvojitvi 3.551, v letu 2012 \xc5\xbee 4.264 aktivnih \xc4\x8dlanov. \xc5\xa0tevilo gradiva je iz 12.269 knji\xc5\xbenih enot leta 1992, poraslo na 60.297 v letu 2005, leta 2012 pa je knji\xc5\xbenica hranila 75.266. Posko\xc4\x8dilo je tudi \xc5\xa1tevilo obiskov: 15.117 (1992) na 86.695 (2005). Leta 2012 je knji\xc5\xbenico obiskalo 65.786 uporabnikov. Izposoja gradiva se vztrajno pove\xc4\x8duje, leta 1993 so si uporabniki izposodili 62.502 izvoda gradiva, ob osamosvojitvi knji\xc5\xbenice 229.855, leta 2012 \xc5\xbee 309.467._NEWLINE_V knji\xc5\xbenici organizirajo tudi razli\xc4\x8dne dogodke - delavnice, predavanja, razstave ipd.'